Vrou ná rusie deur twee honde verskeurŉ Vrou is in ŉ kritieke toestand in die hospitaal nadat twee honde haar Vrydag in Springs, oos van Gauteng, aangeval het. Chris Botha, ŉ woordvoerder van Netcare 911, sê die voorval het omstreeks 09:00 plaasgevind. “Die vrou is by die huis waar sy gewerk het aangeval. Daar was twee ander mense saam met haar. Sy was besig om wasgoed op te hang toe daar ŉ rusie tussen die vrou en die ander twee persone ontstaan het. Die struweling het glo veroorsaak dat die honde al drie die persone aangeval het,” het Botha gesê. Volgens Botha is die ander twee mense ook tydens die aanval beseer, maar hulle het weggehardloop voor die polisie of nooddienste op die toneel gekom het.